
Konfidentsiaalsustingimused

Riigi Kaitseinvesteeringute Keskuse (edaspidi RKIK) konfidentsiaalsustingimused (edaspidi tingimused) riigihankes „Häire- ja valvesüsteemide tööd Jägalas” (viitenumber 315426) pakkumuse esitamiseks ning lepingu sõlmimise korral lepingu täitmiseks, mille jaoks on vajalik RKIK poolt hankes huvitatud isikule (edaspidi teabe saaja) konfidentsiaalse informatsiooni (edaspidi ka konfidentsiaalne teave või teave) andmine.

1. Üldtingimused
1.1. Käesolevate tingimuste eesmärk on riigihanke menetluse ja hankelepingu täitmise käigus RKIK poolt teabe saajale edastatava konfidentsiaalse teabe kaitsmine. Käesolevate tingimuste allkirjastamisega kohustub teabe saaja hoidma nimetatud teavet konfidentsiaalsena (edaspidi ka konfidentsiaalsuskohustus).
1.2. Käesolevate tingimuste allkirjastamisega kinnitab teabe saaja, et ta kohustub täitma seaduses sätestatud konfidentsiaalse teabe töötlemise nõudeid seal hulgas avaliku teabe seadusest, isikuandmete kaitse seadusest, avaliku teenistuse seadusest ja arhiiviseadusest tulenevaid andmete töötlemise ja andmekaitse nõudeid ning riigisaladuse ja salastatud välisteabe seadusest ja selle rakendusaktidest tulenevaid nõudeid. 
1.3. Riigihanke menetluses ning alusdokumentides ja hankelepingus on RKIK nimetatud ka hankijaks ja tellijaks ning teabe saajat huvitatud isikuks, taotlejaks, pakkujaks ja täitjaks. RKIK all peetakse silmas ka lõppkasutajat ehk Kaitseväge. RKIK ja teabe saajat koos on nimetatud ka pooled.

2. Konfidentsiaalne teave
2.1. Konfidentsiaalse teabena tuleb muuhulgas mõista järgmist teavet:

2.1.1. Teabe saajale edastatav tehniline kirjeldus ja selle lisad ning muu tehniline dokumentatsioon koos lisadega, kui dokumendid on märgistatud juurdepääsupiiranguga. 
2.1.2. Igasugune muu mistahes vormis (kirjalikus, suulises, kirjalikult taasesitatavas jne) antud või poolte vahel vahetatud tehniline info riigihanke eseme kohta, kui tehniline info on juurdepääsupiiranguga.
2.1.3. Riigihanke tehniliste näitajate kohta antud või poolte vahel vahetatud küsimused, täpsustused, selgitused, arvamused ja ettepanekud, kui info on juurdepääsupiiranguga.
2.1.4. Kõik dokumendid, mis on tunnistatud RKIK poolt konfidentsiaalseks või asutusesiseseks kasutamiseks mõeldud teabeks avaliku teabe seaduse või riigisaladuse ja salastatud välisteabe seaduse tähenduses ning igasugune teave, mille olemusest tulenevalt tuleb seda mõista konfidentsiaalse teabena.
2.1.5. Konfidentsiaalne teave hõlmab ka muid hankelepingu eset kirjeldavaid materjale,  isiku- ja turvaandmeid, arvutiprogramme, koode, algoritme, töötajate ja konsultantide nimesid ja kutseoskuste kirjeldusi, oskusteavet, formulare, protsesse, ideesid, strateegiaid, leiutisi (nii patenteeritavaid kui mittepatenteeritavaid), skeeme ja muid tehnilisi, ärilisi, finantsalaseid või tootearenduse plaane, muud teavet, mis seaduse alusel on tunnistatud juurdepääsu piiranguga ehk „asutusesiseseks kasutamiseks“ (edaspidi AK) tunnistatud teabeks ning muu teave, mille avalikuks tulek võiks kahjustada RKIKi huve. 
2.1.6. Riigisaladust ja salastatud välisteavet sisaldav teave.

3. Teabe saaja kohustub tähtajatult täitma järgmisi kohustusi:
3.1.  Mitte avaldama konfidentsiaalset teavet mitte mingis mahus ega ulatuses, täielikult ega osaliselt mistahes kolmandatele isikutele ilma RKIKi eelneva kirjaliku nõusolekuta.
3.2. Kasutama konfidentsiaalset teavet üksnes riigihankes pakkumuse esitamise eesmärgil ning hankelepingu sõlmimise korral hankelepingu täitmise eesmärgil.
3.3. Teabe saaja kinnitab, et juhul kui tema pakkumus ei osutu edukaks ja temaga ei sõlmita hankelepingut või kui ta loobub pakkumuse esitamisest, kustutab ta kõik hankemenetluse käigus RKIK poolt edastatud dokumendid kõigilt andmekandjatelt ning tagastab RKIK-le saadud füüsilised andmekandjad ning tagab, et sama teevad alltöövõtjad.  RKIK nõudmisel esitab Teabe saaja kustutamise kohta tõendid. Juhul, kui Teabe saaja loobub pakkumuse esitamisest, on ta kohustatud sellest viivitamatult teatama RKIK hanke kontaktisikule.
3.4. Teabe saaja kinnitab, et kustutab hankelepingu lõppemisel kõik hankemenetluse käigus ja hankelepingu täitmise ajal RKIK poolt edastatud dokumendid kõigilt andmekandjatelt ning tagastab RKIK-le saadud füüsilised andmekandjad ning tagab, et sama teevad alltöövõtjad ning RKIK nõudmisel esitab kustutamise kohta tõendid.
3.5. Teabe saaja kinnitab, et tohib konfidentsiaalset teavet avaldada RKIK kirjalikul nõusolekul vaid teadmisvajaduse ulatuses hankelepingu täitmise eesmärgil. 
3.6. Tagama, et tema juhtorganite liikmed ning töötajad ja alltöövõtjad järgiksid tingimuste eesmärgi täitmiseks vajalikke kohustusi ja reegleid ning kehtestama selleks vajalikud meetmed enne juurdepääsupiiranguga informatsiooni või dokumentide jagamist.
3.7. Pidama arvestust selle üle kellele ja millises mahus on konfidentsiaalset teavet kättesaadavaks tehtud ning RKIK nõudmisel esitama vastavad andmed.
3.8. Hankelepingu sõlmimise korral täitma kõiki konfidentsiaalse teabe töötlemise ja kasutamise nõudeid.

4. Vastutus
4.1. Teabe saaja vastutab kohustuste rikkumise eest käesolevates tingimustes ja õigusaktides sätestatu kohaselt.
4.2. Tingimustes sätestatud kohustuse rikkumise eest kohustub teabe saaja tasuma leppetrahvi kuni  10 000 (kümme tuhat) eurot iga üksiku rikkumise kohta. 
4.3. Lisaks leppetrahvile on teabe saaja kohustatud hüvitama RKIK-le konfidentsiaalsuskohustuse rikkumisega põhjustatud kahju ulatuses, mida leppetrahv ei katnud. Kahjuks loetakse muuhulgas konfidentsiaalsuskohustuse rikkumisega tekitatud kahju kolmandatele isikutele, mida peab või on pidanud tasuma RKIK.
4.4. Teabe saaja on kohustatud tasuma leppetrahvi ja/või kahju RKIK-le 28 (kahekümne kaheksa) päeva jooksul sellekohase nõude saamisest arvates. Juhul kui teabe saaja  tasumisega viivitab, rakendub nõutud summale viivis 0,2 % päevas.  
4.5. Teabe saaja on kohustatud tingimuste rikkumisest või teabe avalikuks saamise kahtlusest viivitamatult RKIK-i teavitama ning koheselt võtma tarvitusele igakülgsed meetmed rikkumise tagajärgede leevendamiseks ning kahju tekkimise lõpetamiseks. RKIK-l on leppetrahvi ja kahju hüvitamise nõude esitamise õigus kahe kuu jooksul rikkumisest teada saamisest arvates. Juhul, kui nõude aluseks olevaid asjaolusid on vaja täpsustada või uurida, võib RKIK tähtaega pikendada teavitades sellest teabe saajat esimesel võimalusel.
4.6. RKIKi õigus konfidentsiaalsuskohustuse rikkumisest tulenevate nõuete esitamiseks on tähtajatu.

5. Tingimuste jõustumine
5.1. Tingimused jõustuvad allkirjastamisest.
5.2. Tingimuste lisas on toodud konfidentsiaalse teabe töötlemise reeglid, mida teabe saaja kohustub täitma hankelepingu täitmise ajal ning ka riigihanke pakkumuse koostamise käigus, kui see tuleneb reegli olemusest.

6. Lisad
6.1.  Lisa. Konfidentsiaalse teabe töötlemise reeglid




Lisa

Konfidentsiaalse teabe töötlemise reeglid

1. Töökorraldus
1.1. Töökorralduse üldnõuded
1.1.1. Teabe saaja on kohustatud jooksvalt läbi kogu tööprotsessi pidama arvestust isikutest, kellel on teabe saaja poolt juurdepääs projektiga seotud juurdepääsupiiranguga ehk „asutusesiseseks kasutamiseks“ (edaspidi AK) kaetud materjalidele ning RKIK nõudmisel esitama selle koondinfo (sh alltöövõtjad). 
1.1.2. Teabe saaja sisemine tööprotsess ja kasutatavad arvutisüsteemid peavad välistama punktis 1.1.1 nimetatud isikute hulka mittekuuluvate isikute juurdepääsu piiratud infole (sh AK-märkega dokumendid, RKIK projekteerimisjuhised, protokollid jms).

1.2. Juurdepääsupiiranguga (AK) projektide edastamine:
1.2.1. Kõik juurdepääsupiiranguga (AK) projekti osad tuleb enne e-kirjalist edastamist krüpteerida DigiDoc3 krüpto programmiga. Teabe saajal, kes ei asu Eesti Vabariigis ja kellel ei ole DigiDoc3 süsteemi kasutamise võimekust, on lubatud juurdepääsupiiranguga (AK) projekti osasid e-kirjaliselt kirja teel edastada, kasutades 7-Zip rakendust, mille kasutamisel peab kaitsema 7-Zip rakenduse konteineris asuvaid dokumente parooliga.  Parool ja 7-zip rakenduse konteiner ei tohi sisalduda ühes ja samas e-kirjas. 
1.2.2. Kõik juurdepääsupiiranguga (AK) projekti osad tuleb andmekandjatele (CD, DVD, mälupulk või muu) salvestades krüpteerida DigiDoc3 krüpto programmiga, kui RKIK-ga ei lepita kokku teisiti.  Teabe saajal, kes ei asu Eesti Vabariigis ja kellel ei ole DigiDoc3 süsteemi kasutamise võimekust, on lubatud juurdepääsupiiranguga (AK) projekti osasid andmekandjatele (CD, DVD, mälupulk või muu) salvestada, kasutades 7-Zip rakendust, mille kasutamisel peab kaitsema 7-Zip rakenduse konteineris asuvaid dokumente parooliga.   Parool ja 7-zip rakenduse konteiner ei tohi sisalduda ühel ja samal andmekandjal.
1.2.3. Juurdepääsupiiranguga (AK) projekti osasid saab edastada RKIK projektipanga tarkvara vahendusel (KAEVIK, KRA Pilv). RKIK väljastab paroolid projektipanga kasutamiseks.

1.3. Juurdepääsupiiranguga (AK) materjale ei tohi kopeerida Teabe saaja kontrolli alt väljas olevatesse serveritesse (nt Google Drive, DropBox, OneCloud jms). Teabe saajal tuleb täpsustada RKIK-ga projekteerimise või ehitamise alustamisel, kuidas on teabe saajal lubatud juurdepääsupiiranguga materjale käidelda.

1.4. Projektijuhtimine
1.4.1. Projekti osadele, mis on juurdepääsupiiranguga (AK) vastavalt avaliku teabe seadusele, tuleb kanda vastav märge.
1.4.2. Juurdepääsupiiranguga (AK) projektdokumentatsioon esitatakse Tarbijakaitse ja Tehnilise Järelevalve Ametile (TTJA) ja selle poolt määratud asutustele digitaalsel kujul elektroonilisel andmekandjal (CD, DVD, mälupulk) ja krüpteerida vastavalt punktile 1.2. Vajadusel koostada kooskõlastuste jaoks lisajoonised, mis tuleb märgistada vastavalt punktile 1.4.1. ja esitada vastavalt käesolevas punktis sätestatule.

2. Nõuded konfidentsiaalse teabe töötlemiseks
2.1. Nõuded serverile ja projektipangale (edaspidi ka süsteem)
Serveri / projektipanga kasutamisel AK märkega materjalide töötlemiseks (sh hoidmiseks, edastamiseks, vaatamiseks jms) peab server / projektipank vastama alljärgnevatele nõuetele:
 
2.1.1. Eesti Vabariigis asuva Teabe saaja süsteem peab geograafiliselt asuma Eestis. Teabe saaja, kes ei asu Eesti Vabariigis, süsteem peab asuma teabe saaja perimeetri sees (on-premise) või peab olema tagatud dokumentide kaitse serveri teenusepakkuja, kelle teenust teabe saaja kasutab, ligipääsu eest;
2.1.2. Juurdepääs süsteemile on piiratud IP aadresside abil;
2.1.3. Juurdepääs süsteemile peab olema kaitstud isikustatud kasutajakontode abil;
2.1.4. Teabe saaja peab oma süsteemi seadistama nii, et kasutajatel oleks kohustus kasutada turvalist parooli (10+ märki, suured ja väikesed tähed, numbrid, erisümbolid);
2.1.5. Teabe saaja peab oma süsteemi seadistama nii, et ühendus klientidega (sh RKIK) toimuks üle krüpteeritud kanalite (https, sftp);
2.1.6. Süsteemi laetud AK märkega materjalidele tohib olla ligipääs vaid antud projektiga seotud inimestel;
2.1.7. Teabe saaja peab omama pidevat ülevaadet, kellel on juurdepääs AK märkega materjalidele;
2.1.8. Teabe saaja peab pidama logiandmeid kõikidest failidele ligipääsudest (õnnestunud ja ebaõnnestunud) ja edastama neid RKIK-le vastavalt RKIK poolt esitatud nõudmisele;
2.1.9. Punktides 2.1.1. – 2.1.4. esitatud nõuete täitmise kontrollimiseks võimaldab teabe saaja RKIK ekspertidel serverisüsteemi auditeerida enne selle kasutuselevõttu;
2.1.10. Projektipanga (serveri) kasutamise luba fikseeritakse protokolliliselt projekteerimiskoosolekul. Enne RKIK-lt loa saamist ei või projektipanka kasutada AK materjalide töötlemiseks.

2.2. Projekteerimiskeskkond peab vastama vähemalt alljärgnevatele  tingimustele:
2.2.1. Projekteerimiskeskkond peab olema teabe saaja poolt hallatavas ja kontrollitavas keskkonnas Eesti Vabariigi territooriumil;
2.2.2. Projekteerimiskeskkonna kasutajatel peavad olema personaliseeritud kasutajakontod, millest on tuvastatav reaalne kasutaja;
2.2.3. Parooli pikkus peab vastama punktis 2.1.5. sätestatud tingimustele;
2.2.4. Parooli kehtivus peab olema minimaalselt 1 ja maksimaalselt 90 kalendripäeva;
2.2.5. Viimati kasutatud viit (5) parooli ei tohi saada uuesti kasutada;
2.2.6. Projekteerimiskeskkond peab võimaldama piirata (autoriseerida) ligipääsu erinevatele projekti osadele vastavalt teadmisvajadusele;
2.2.7. Teabe saaja peab  pidama nimekirja projekti osistele ligipääsu omavate isikute osas;
2.2.8. Projekteerimiskeskkond peab arvestama, et töödeldavad materjalid on vähemalt tasemel ASUTUSESISESEKS KASUTAMISEKS vastavalt avaliku teabe seadusele, kui materjalid on vastavalt märgistatud.

